kardosdrur/scandi-wiki huggingface dataset:
Rhipicephalus

Rhipicephalus er en slægt af flåter, først beskrevet af Koch i 1844. Ifølge Catalogue of Life indgår Rhipicephalus i familien Ixodidae, men Dyntaxa regner den til Amblyommidae.

Arter i Rhipicephalus, i alfabetisk rækkefølge 

 Rhipicephalus annulatus
 Rhipicephalus appendiculatus
 Rhipicephalus aquatilis
 Rhipicephalus armatus
 Rhipicephalus arnoldi
 Rhipicephalus bequaerti
 Rhipicephalus bergeoni
 Rhipicephalus boueti
 Rhipicephalus bursa
 Rhipicephalus camicasi
 Rhipicephalus capensis
 Rhipicephalus carnivoralis
 Rhipicephalus complanatus
 Rhipicephalus compositus
 Rhipicephalus cuspidatus
 Rhipicephalus decoloratus
 Rhipicephalus deltoideus
 Rhipicephalus distinctus
 Rhipicephalus duttoni
 Rhipicephalus dux
 Rhipicephalus exophthalmos
 Rhipicephalus follis
 Rhipicephalus fulvus
 Rhipicephalus geigyi
 Rhipicephalus gertrudae
 Rhipicephalus glabroscutatum
 Rhipicephalus guilhoni
 Rhipicephalus haemaphysaloides
 Rhipicephalus humeralis
 Rhipicephalus hurti
 Rhipicephalus interventus
 Rhipicephalus jeanneli
 Rhipicephalus kochi
 Rhipicephalus kohlsi
 Rhipicephalus leporis
 Rhipicephalus longiceps
 Rhipicephalus longicoxatus
 Rhipicephalus longus
 Rhipicephalus lounsburyi
 Rhipicephalus lunulatus
 Rhipicephalus maculatus
 Rhipicephalus masseyi
 Rhipicephalus microplus
 Rhipicephalus moucheti
 Rhipicephalus muehlensi
 Rhipicephalus muhsamae
 Rhipicephalus neumanni
 Rhipicephalus nitens
 Rhipicephalus oculatus
 Rhipicephalus oreotragi
 Rhipicephalus pilans
 Rhipicephalus planus
 Rhipicephalus praetextatus
 Rhipicephalus pravus
 Rhipicephalus pseudolongus
 Rhipicephalus pulchellus
 Rhipicephalus pumilio
 Rhipicephalus punctatus
 Rhipicephalus pusillus
 Rhipicephalus ramachandrai
 Rhipicephalus rossicus
 Rhipicephalus sanguineus
 Rhipicephalus scalpturatus
 Rhipicephalus schulzei
 Rhipicephalus sculptus
 Rhipicephalus senegalensis
 Rhipicephalus serranoi
 Rhipicephalus simpsoni
 Rhipicephalus simus
 Rhipicephalus sulcatus
 Rhipicephalus supertritus
 Rhipicephalus theileri
 Rhipicephalus tricuspis
 Rhipicephalus turanicus
 Rhipicephalus warburtoni
 Rhipicephalus zambeziensis
 Rhipicephalus ziemanni
 Rhipicephalus zumpti

Kilder

Eksterne links 

Mider
Renate Garisch-Culmberger

Renate Garisch-Culmberger (født 24. januar 1939 i Pillau, død 5. januar 2023) var en (øst)tysk atletikudøver, primært kuglestøder.

Renate Garisch-Culmberger stillede op for det fællestyske hold ved OL 1960 i Rom, hvor hun blev nummer seks i kuglestød. Året efter var hun den første tyske kvindelige kuglestøder, der stødte mere end 17 meter, da hun kom ud på 17,18 m. I 1962 vandt hun sølv ved EM, og hun var østtysk mester i disciplinen i alle årene 1961-1965 samt 1967. Hun var også indendørsmester i DDR i 1964 og 1965. I 1964 satte hun verdensrekord indendørs med et stød på 17,19 m.

Hun deltog igen ved OL 1964 i Tokyo på det fællestyske hold, og kom her i finalen med en tredjeplads i kvalifikationsrunden. I finalen var Tamara Press fra Sovjetunionen, der var både forsvarende OL-mester og europamester fra 1962, favorit (hun vandt i øvrigt dagen inden kuglestødskonkurrencen OL-guld i diskoskast), og hun lagde sig i spidsen i første runde af finalen med et forsøg på 17,51 m. Garisch-Culmberger nåede her ud på 17,41 m, mens en anden deltager fra Sovjetunionen, Galina Sybina, stødte 17,38 m. Disse tre kom også til at dele medaljerne mellem sig i den rækkefølge, idet de alle tre forbedrede sig i løbet af konkurrencen, så Press fik guld med 18,14 m, Garisch-Culmberger sølv med 17,61 m og Sybina bronze med 17,45 m.

Garisch-Culmberger stillede op for sidste gang ved OL 1968 i Mexico City, nu for DDR og under navnet Renate Boy efter at være blevet gift med bryderen Nils Boy. Her blev hun nummer fem, og hun opnåede samme placering ved EM i 1969.

Garisch-Culmberger stammede fra en adelsslægt, der oprindeligt kom fra Alsace, og hun blev selv født i Østpreussen, hvorfra hendes familie i løbet af anden verdenskrig blev fordrevet til Thüringen og senere kom til Rügen. Hun blev uddannet vareekspeditør og blev senere beskæftiget i fiskeindustrien. Hun dyrkede i sin ungdom ud over atletik også håndbold.

Referencer

Eksterne henvisninger 

Kuglestødere fra Tyskland
Atleter fra Tyskland
Personer fra DDR
Deltagere for Tyskland ved sommer-OL 1960
Deltagere for Tyskland ved sommer-OL 1964
Deltagere for DDR ved sommer-OL 1968
Olympiske sølvmedaljevindere fra Tyskland
Sofie Hagen

Sofie Hagen (født 10. november 1988) er en London-baseret dansk standup-komiker.

Hagen har blandt andet optrådt på BBC Radio 1 og Zulu Comedy Galla 2012.
Hun har vundet Laughing Horse New Act for 2013-prisen og var finalist i Leicester Square New Comedian of the year 2012, Funny Women Awards 2012 og Piccadilly Comedy Club New Act 2012.

I sine unge teenage-år var Hagen ganske aktiv fan af det irske boyband Westlife. Hun skrev fanfiktion og deltog som Westlife-fan i et TV 2-program.
Hun har brugt elementer fra sin fan-tid i standup-show,
blandt andet Bubblewrap fra 2015.

I foråret 2017 var Sofie Hagen, sammen med Andrea Storgaard Brok, medstifter af tykaktivistisk gruppen FedFront.

Henvisninger

Eksterne henvisninger 
 
 

Komikere fra Danmark
Poltergeist III

Poltergeist III er en amerikansk gyserfilm fra 1988. Det er den tredje og sidste film i Poltergeist film-serien. Forfattere Michael Grais og Mark Victor, der skrev manuskriptet til de to første film, vendte ikke tilbage for denne anden efterfølger; den blev co-skrevet, executive produceret og instrueret af Gary Sherman, og blev udgivet den 10. juni 1988 af Metro-Goldwyn-Mayer Pictures. 

Heather O'Rourke og Zelda Rubinstein var de eneste oprindelige medvirkende til at vende tilbage. Julian Beck som spillede pastor Henry Kane i Poltergeist II - Den anden side døde inden filmen skulle indspilles, så han blev erstattet af Nathan Davis. O'Rourke døde fire måneder før filmen blev frigivet, og filmen var dedikeret til hendes minde.

Handling 

Efter magtkampene med den onde pastor Henry Kane, sendes Carol Anne til Chicago for at bo hos sine slægtninge Bruce og Patricia i en skyskraber, men pastor Kane er forsat efter hende og hele bygningen terroriseres af spøgelser.

Medvirkende 
Tom Skerritt som Bruce Gardner
Nancy Allen som Patricia Wilson-Gardner
Heather O'Rourke som Carol Anne Freeling
Zelda Rubinstein som Tangina Barrons
Lara Flynn Boyle som Donna Gardner
Richard Fire som Dr. Seaton
Nathan Davis som pastor Henry Kane
Kipley Wentz som Scott
Roger May som Burt
Paul Graham som Martin Moyer

Referencer

Ekstern henvisning 
 
 

Amerikanske film fra 1988
Overnaturlige gyserfilm
Gyserfilm fra USA
Film om Hjemsøgte huse
Københavns Andelskasse

Københavns Andelskasse er en tidligere andelskasse med hovedsæde i indre by København. Andelskassen blev grundlagt i 1974 og servicerede kunder fra primært Storkøbenhavn med typiske finansielle ydelser som indlån, udlån, pensions- og boligrådgivning, opbevaring af værdipapirer og udenlandske betalinger. Københavns Andelskasse har de seneste år specialiseret sig i lån til andelsboliger, som i takt med boligpriserne himmelflugt er blevet yderst populære.

I 2014 blev Københavns Andelskasse reddet fra en potentiel konkurs, da investeringsbanken Dansk OTC trådte til med den krævede likviditet. Andelskassen var kommet i økonomisk uføre, fordi en tidligere direktør efter sigende i strid med sine bevillingsbeføjelser og andelskassens kreditpolitik havde bevilget lån og kreditter for et relativt stort millionbeløb. Efterfølgende tilførte investorgruppen bag Dansk OTC yderligere midler til banken i juni 2014, således at banken igen levede op til Finanstilsynets krav om en individuel solvens på 10,5 %.

I 2018 var andelskassen igen i økonomiske problemer. I august meldte andelskassen ansatte hos den tidligere aktionær Clearhaus til politiet for mandatsvig, brud på hvidvaskloven og pligtforsømmelse. Den 13. september overtog det statsejede selskab Finansiel Stabilitet kontrollen med banken. Efter Finanstilsynet på flere tilsynsbesøg konstaterede væsentlige mangler ved andelskassens hvidvaskkontroller og flere overtrædelser af lov om finansiel virksomhed, besluttede tilsynet den 13. september 2018, at andelskassen var forventeligt nødlidende, hvorefter andelskassen pengeinstitutlicens blev inddraget andelskassen blev herefter overtaget af Finansiel Stabilitet med henblik på en afvikling af aktiviteterne.

Referencer

Eksterne henvisninger 
 Københavns Andelskasses hjemmeside 

Tidligere banker i Danmark
Etableret i 1974
Andelskasse
Ophørt i 2019
Express Bank

Express Bank som er en internetbaseret bank, er et brand under Ekspres Bank A/S, der ejes af BNP Paribas Personal Finance. Express Bank blev etableret på det danske marked i 1987 og opstod som et samarbejde mellem Handelsbanken og Dansk Supermarked. Express Bank har før gået under navnet HandelsFinans og var tidligere en del af Danske Bank. 

Express Bank specialiserer sig i lån og kreditter til private samt finansieringsløsninger til samarbejdspartnere. Nogle af bankens samarbejdspartnere i Danmark er: POWER, JYSK, BILKA, ILVA, Louis Nielsen og Thansen.dk. 

Banken har cirka 200 ansatte fordelt i Danmark, Norge og Sverige. Hovedkontoret ligger i Taastrup. I Norge tilbyder banken lån under navnet Express Bank og i Sverige under navnet Sevenday Bank.

Eksterne henvisninger 
 Express Banks hjemmeside 

Banker i Danmark
Will Sampson

Will Sampson (27. september 1933 - 3. juni 1987) var en amerikansk skuespiller og kunstner.

Filmografi (udvalg) 
 Gøgereden (1975)
 Buffalo Bill og indianerne (1976)
 Øje for øje (1976)
 Orca - dræberhvalen (1977)
 Den hvide bøffel (1977)
 Pigen og professoren (1985)
 Firewalker (1986)
 Poltergeist II (1986)

Ekstern henvisning 
 

Skuespillere fra USA
Personer fra Oklahoma
Clube Atlético Paranaense

Clube Atletíco Paranaense, ofte blot kaldet Atletíco Paranense, er en brasiliansk fodboldklub fra byen Curitiba, i staten Paraná. Klubber spiller pt. i den bedste brasilianske række, Brasileirão.

Klubbens største rival er Coritiba og sammen danner de derbyen 'Atle-Tiba'.

Fodboldklubber i Brasilien
Fodboldklubber i Paraná
Curitiba
Dominique Dunne

Dominique Ellen Dunne (23. november 1959 i Santa Monica - 4. november 1982 i Los Angeles) var en amerikansk skuespiller, der er kendt for sin rolle som Dana Freeling i Poltergeist. Hun medvirkede i flere tv-film og serier i slutningen af 1970'erne og begyndelsen af 1980'erne. Hun var datter af journalist og forfatter Dominick Dunne og søster til skuespilleren Griffin Dunne.

Hun blev myrdet af sin ekskæreste.

Filmografi (udvalg) 
 Poltergeist (1982)
 Fame (tv-serie) (1982)

Se også 
 The Poltergeist curse

Ekstern henvisning 
 

Skuespillere fra Californien
Personer der er blevet myrdet
Julian Beck

Julian Beck (født 31. maj 1925, død 14. september 1985) var en amerikansk skuespiller, instruktør, digter og maler, der er kendt for sin rolle som den onde Pastor Henry Kane i Poltergeist II fra 1986 og som medstifter af The Living Theatre.

Filmografi (udvalg) 
 Poltergeist II (1986)

Se også 
 The Poltergeist curse

Referencer

Ekstern henvisning 
 

Skuespillere fra New York
Digtere fra USA
Malere fra USA
Instruktører fra USA
Jøder fra USA
Anarkister
Personer fra New York City
Groupama Arena

Groupama Arena er en multiarena i Budapest, Ungarn og hjemsted for Ferencvárosi TC med en kapacitet på 23.698. Groupama Arena er det næststørste stadion i Ungarn efter Ferenc Puskás Stadion. Stadionet ligger hvor Flórián Albert Stadion, klubbens tidligere stadion, lå til det blev revet ned i 2013.

Historie 
Den 10. august 2014 spillede Ferencváros åbningskamp mod Chelsea FC. Det første mål på det nye stadion blev scoret af Ferencváros spiller Zoltán Gera i det 17. minut. Men i anden halvleg scorede Chelsea FCs Ramires (51. minut) og Fàbregas (81. minut), hvilket resulterede i 2-1 nederlag på det nye stadion for hjemmeholdet.

Referencer

Eksterne henvisninger 

Budapest
Fodboldstadioner i Ungarn
Etableret i 2014
Parseval Luftskib 25

Parseval Luftskib 25 (PL 25) var et luftskib af hvad man i dag kalder blimp-typen, bygget af luftskibskonstruktøren August von Parseval i Bitterfeld nord for Leipzig til den tyske Kaiserliche Marine.
PL 25's første ud af 10 testflyvninger omkring Bitterfeld foretoges 25. februar 1915.
Fra 28. marts 1915 var det stationeret på luftskibsbasen i Tønder hvorfra det udførte 60 flyvninger indtil det 15. november 1915 overflyttedes til Fuhlsbüttel i Hamborg.

Med en længde på 112,3 meter var PL 25 det største og sidste luftskib, som Parseval byggede uden indre skelet og ikke-stift skrog (på tysk betegnet Prallluftschiff), og det største af denne type indtil amerikanske Goodyear omkring 30 år senere byggede en serie N-klasse blimps.
I sammenligning med de store zeppelinere var PL 25 dråbeformet med en meget slank bagende og havde kun en enkelt kabine.

Hændelser 
Luftskibet blev brugt på i alt 41 rekognosceringstogter over Nordsøen, 34 træningsture for luftskibspersonel i Tønder og flere gange udførtes eksperimenter med udkastning af selvfremdrevne torpedoer.
 29. og 30. maj 1915 fortrop til den tyske højsøflåde 50 sømil nord for den hollandsk-frisiske ø Schiermonnikoog
 9. til 11. august 1915 fortrop til Østersøstyrken, indtil de baltiske øer.

På en af turene skete der det uheld, at en pludselig opstået regnvejrsbyge med voldsom kraft pressede Parseval luftskibet fra 350 meters højde ned på havet, hvorved kabinen dykkede ned i det urolige vand, men allerede ved næste byge kastedes luftskibet op af bølgerne og kunne helt ubeskadiget fortsætte flyvningen.

Officerer ombord 

 23. marts 1915, kort inden ankomsten til Tønder, var den erfarne hauptmann August Stelling kommandant og hauptmann Kuno Manger 1. officer. Stelling var instruktør og fløj desuden PL 3, PL 6, PL 19, PL 27, L 9 og L 56. Sidstnævnte ødelagdes i 1919 af dens besætning. 
 8. august 1915 blev Kuno Manger kommandant med Oberleutnant zur See (premierløjtnant) Westphal som 1. officer. Manger fratrådte 15. marts 1916 efter 49 flyvninger. Han blev efterfølgende kommandant på L 14, L 41 og L 62, men dræbtes 10. maj 1918 som kommandant på sidstnævnte ved en mystisk eksplosions-ulykke nær Helgoland.

Ophugning 
PL 25 frigjordes 30. marts 1916 fra tjeneste og overførtes til Siemens-hallen i Biesdorf, bydelen Marzahn-Hellersdorf i Østberlin, for at blive ophugget.
Det skal dog fra 1. juli 1916 indtil 1917 være blevet anvendt af hæren som skoleskib, så den endelige ophugning må være blevet udskudt.
I alt foretog luftskibet 95 flyvninger.

Eksterne links 
 Parseval PL 25 - zeppelin-museum.dk
 Luftschiffe in Tondern  - zeppelin-museum.dk
 Parseval airship PL 25  - earlyaeroplanes.com

Se også 
 :en:List of Parseval airships#PL 25
 :de:August von Parseval
 :de:Luftfahrzeug-Gesellschaft#Luftschiffbau
 :de:Berlin-Biesdorf
 :en:N-class blimp

Luftskibe
Luftskibsbasen i Tønder
Cikadegræshoppe

Cikadegræshoppe eller Roesels græshoppe (Metrioptera roeseli) er en europæisk løvgræshoppe med en karakteristisk cikadelignende sang. Græshoppen blev videnskabeligt navngivet i 1822 af Jacob Johann Hagenbach som opkaldte den efter August Johann Rösel von Rosenhof.

Beskrivelse 
Hunnen er 15-20 mm lang, og hannen lidt mindre 13-18 mm lang. Farven er grøn eller brun med gul på undersiden af bagkroppen, og en mørk, takket længdestribe på baglårets yderside. Et særligt kendetegn for arten er hvid-gule rande på siderne af pronotum (rygpladen på det forreste kropsled). Hanner og hunner har samme farver, men hunnen kan kendes på sin 6-8 mm lange, opadbøjede læggebrod. Nymferne er brune med de samme rande på pronotums sider.

Levested og levevis 
Cikadegræshoppen lever især i fugtige områder med tæt vegetation, f.eks. enge. De kan også findes på tørrere steder, men vil da foretrække at være mellem planterne, hvor fugtigheden er størst. De spiser mest græs og andre planter, men også af og til mindre insekter som f.eks. bladlus. De kan ikke flyve, og kun hannerne synger. Sangen er kraftig og kan høres i op til 20 meters afstand. Den kan dog være svær at høre for mennesker med nedsat hørelse, da sangen er højfrekvent med toner fra 12 kHz og op over 20 kHz. Med en ultralydsdektektor kan sangen høres i op til 30 meters afstand.

Udbredelse 
Cikadegræshoppen findes i store dele af Europa og Sibirien. Den findes også indslæbt i Nordamerika.

Arten er i fremgang i Danmark. Der blev første gang fundet stabile bestande i 1947 på Falster, og siden da også i Vester Vedsted ved Ribe, på Thyholm og senest i 2002 på Lolland. Det er muligt, at den også lever uopdaget på andre lokaliteter.

Referencer

Litteratur 
 Ole Fogh Nielsen: Danmarks græshopper. Natur og Museum, 35. årgang, nr. 3, september 1996. Naturhistorisk Museum, Aarhus.
 Ole Fogh Nielsen: De danske græshopper (Danmarks Dyreliv, bind 9), Apollo Books, 2000. .

Eksterne henvisninger 

Løvgræshopper
STV Production

STV Production A/S er et danskejet TV-produktionsselskab. Firmaet beskæftiger sig med at udvikle og producere danske tv-programmer til de landsdækkende tv-stationer. Blandt selskabets største succes er: Sporløs til DR1 (1998 - stadig i produktion), TV 2 Vejret til TV 2/Danmark (1994-2013), Danmarks Indsamling til DR1 (2007 - stadig i produktion), TopModel til SBS Kanal 4 (2009 - 2010).

Historie 

Selskabet blev stiftet i 1987 som en udbryder af et lille fynsk reklamebureau. En del af firmaets første produktioner var corporate video til f.eks. Silvan og EL Branchenyt. Med tilkomsten af TV 2-regionerne, fik selskabet for alvor fat i tv-markedet, og serien "Det Spøger" blev en af STV's første store succes med mere end 50 afsnit.

I dag har STV kontorer i København og Odense, og er det største uafhængige produktionsselskab i Danmark.

Produktioner

Ledelse og ejerforhold 
STV ejes af stifteren René Szczyrbak, der også er virksomhedens administrerende direktør. Endvidere ledes selskabet af økonomidirektør Kent Petersen, programdirektør Maria Thastum og produktionschef Jens Villebro.

Eksterne henvisninger 
Virksomhedens hjemmeside

Tv-produktionsselskaber fra Danmark
Virksomheder i København
Archie Gemmill

Archibald "Archie" Gemmill (født 24. marts 1947 i Paisley, Skotland) er en tidligere skotsk fodboldspiller (midtbane) og manager.

Gemmill tilbragte størstedelen af sin karriere i England, hvor han blandt andet repræsenterede både Derby County og Nottingham Forest. Han opnåede stor succes med begge klubber og vandt med Derby blandt andet to engelske mesterskaber og med Forest ét mesterskab samt Mesterholdenes Europa Cup i 1979.

Udover de succesfulde år i Derby og Nottingham spillede han også for blandt andet Wigan og Preston. Den enlige skotske klub i hans karriere var St. Mirren.

Gemmill spillede desuden 43 kampe og scorede otte mål for det skotske landshold. Hans første landskamp var et opgør mod Belgien 3. februar 1971, hans sidste en kamp 25. maj 1981 mod Nordirland.

Han repræsenterede sit land ved VM i 1978 i Argentina. Her spillede han samtlige skotternes tre kampe, men kunne ikke forhindre at holdet blev slået ud efter det indledende gruppespil. I kampen mod Holland scorede han to mål.

Efter at have stoppet sin aktive karriere var Gemmill manager for Rotherham og stod senere hen i flere år i spidsen for det skotske U/19-landshold. I 2008 blev han inkluderet i Scottish Football Hall of Fame.

Titler 
Engelsk mesterskab
 1972 og 1975 med Derby County
 1978 med Nottingham Forest

Liga Cup
 1978 og 1979 med Nottingham Forest

Charity Shield
 1975 med Derby County

Mesterholdenes Europa Cup
 1979 med Nottingham Forest

Referencer 

Fodboldspillere fra Skotland
Fodboldspillere fra St. Mirren F.C.
Fodboldspillere fra Derby County F.C.
Fodboldspillere fra Nottingham Forest F.C.
Fodboldspillere fra Wigan Athletic F.C.
Fodboldspillere fra Preston North End F.C.
Fodboldspillere fra Birmingham City F.C.
Fodboldtrænere fra Skotland
Personer fra Paisley
Medlemmer af Scottish Football Hall of Fame
Deltagere ved verdensmesterskabet i fodbold 1978
Handorf

Handorf er en kommune i den nordvestlige del af Landkreis Lüneburg i den tyske delstat Niedersachsen, og er en del af Samtgemeinde Bardowick.

Handorf ligger mellem Lüneburg og Hamburg og er den tredjestørste by i Samtgemeinde Bardowick. Floden Ilmenau løber gennem den nordlige del af kommunen.

Eksterne kilder/henvisninger 

 Kommunens websted
Kai Husum

Kai Husum (f. 1931, døde februar 2007) var en kunstmaler fra Brande.

Husum debuterede som maler i 1952, og kendes foruden sine oliemalerier også for sine skitser og illustrationer til både bøger, dagblade og tidsskrifter.
Husums værker var ofte naturskildringer, hvor han udviklede sig fra sin mørkere kollorit til sine mere ekspressionistiske naturskildringer, kendetegnet ved tunge og farverige penselstrøg.

Der kan findes værker af Kai Husum på bl.a. Rådhuset og Dalgasskolen i Brande.

Kai Husum var modstander af den statslige blåstempling af kunstnere, som kom af Statens Kunstfond og de statsanerkendte udstillinger.

Kilder 
Ringkøbing-Skjern Museum 

Vejle Amts Folkeblad

Malere fra Danmark
Personer fra Brande
Lou Macari

Luigi "Lou" Macari (født 7. juni 1949 i Largs, Skotland) er en tidligere skotsk fodboldspiller (midtbane) og manager.

Macari startede sin seniorkarriere i Glasgow-storklubben Celtic, hvor han var tilknyttet frem til 1973. Her var han med til at vinde hele fem skotske mesterskaber i træk. Herefter blev han solgt til Manchester United i England for en pris på 200.000 britiske pund, og scorede for United i sin debutkamp mod Leeds.

De følgende 11 sæsoner var Macari tilknyttet Manchester United, og spillede i perioden over 300 ligakampe for klubben. Han var en enkelt gang med til at vinde FA Cuppen med klubben. Han sluttede karrieren af med to sæsoner hos Swindon.

Macari spillede desuden 24 kampe og scorede fem mål for det skotske landshold. Hans første landskamp var et opgør mod Wales 24. maj 1972, hans sidste en VM 1978-kamp 7. juni 1978 mod Iran. Han repræsenterede sit land ved VM i 1978 i Argentina og spillede to kampe i turneringen, heriblandt det førnævnte opgør mod Iran.

Efter at have afsluttet sin aktive karriere fungerede Macari i en årrække som manager. Han var en enkelt sæson tilknyttet sin gamle klub som aktiv, Celtic, men stod ellers mest i spidsen for mindre engelske klubber. Blandt andet var han af to omgange manager hos Stoke og var også ansvarshavende hos blandt andet West Ham og Huddersfield.

Titler 
Skotsk mesterskab
 1969, 1970, 1971, 1972 og 1973 med Celtic

Skotsk FA Cup
 1971 og 1972 med Celtic

Engelsk FA Cup
 1977 med Manchester United

Referencer 

Fodboldspillere fra Skotland
Fodboldspillere fra Celtic F.C.
Fodboldspillere fra Manchester United F.C.
Fodboldspillere fra Swindon Town F.C.
Fodboldtrænere fra Skotland
Fodboldtrænere fra Stoke City F.C.
Fodboldtrænere fra West Ham United F.C.
Fodboldtrænere fra Birmingham City F.C.
Fodboldtrænere fra Huddersfield Town F.C.
Deltagere ved verdensmesterskabet i fodbold 1978
Vojvod

Vojvod (; , ; , ) er en gammel slavisk titel for en lokal hersker eller guvernør. Den modsvarer det germanske hertug og har en analog oprindelse fra oldslavisk voi, krig, voji, kriger og stammen i voditi, føre, lede. Historisk har titlen været anvendt af de semi-autonome herskere i Siebenbürgen, Valakiet og Moldavien. Derved har titlen også fået udbredelse uden for de slaviske sprog som i ungarsk vajvoda eller vajda og rumænsk vojevod.

Vojvoden regerede over et vojvodskab, hvilket undertiden kunne sammenlignes i status med et hertugdømme eller ikke-suverænt fyrstendømme. Således er vojvod-titlen undertiden blevet oversat til hertug eller fyrste. Vojvoden kunne også fungere som militær kommandant og hærfører, hvorfor den tillige har været oversat til general eller marskal. Det er også etymologisk muligt at sammenstille udviklingen med den antikke titel dux, som oprindelig sigtede på en militærguvernør og leder, men som senere blev udviklet til italiensk duca, fransk duc og engelsk duke, det vil sige hertug.

I Polen fungerer vojvod som en guvernørtitel, modsvarende svensk landshövding og lenene kaldes fortsat vojvodskab. Under den første polske republik, det vil sige tiden til Polens delinger i 1700-tallet, havde vojvoden rollen som senator.

Vojvod kan også være titel for en lokal romersk leder.

Referencer

Se også 
 Knjaz
 Bojar

Adelige titler